**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

........ օգոստոսի 2022, N ........-Լ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՆԵՐԴՐՈՒՄԱՅԻՆ ՔԱՂԱՔԱԿԱՆՈՒԹՅԱՆ ՌԱԶՄԱՎԱՐՈՒԹՅՈՒՆԸ ԵՎ** **ԴՐԱՆԻՑ ԲԽՈՂ** **ԳՈՐԾՈՂՈՒԹՅՈՒՆների ծրագիրը ՀԱՍՏԱՏԵԼՈՒ ՄԱՍԻՆ**

Հիմք ընդունելով Հայաստանի Հանրապետության Սահմանադրության 146-րդ հոդվածը և «Կառավարության կառուցվածքի և գործունեության մասին» օրենքի 11-րդ հոդվածի 8-րդ մասը՝ Հայաստանի Հանրապետության կառավարությունը ***որոշում է.***

1. Հաստատել՝
2. Հայաստանի Հանրապետության ներդրումային քաղաքականության ռազմավարությունը` համաձայն N 1 հավելվածի.
3. Հաստատել Հայաստանի Հանրապետության ներդրումային քաղաքականության ռազմավարության գործողությունների ծրագիրը` համաձայն N 2 հավելվածի:

2. Սույն որոշումն ուժի մեջ է մտնում հրապարակմանը հաջորդող օրվանից:

|  |  |
| --- | --- |
|  | **Նիկոլ Փաշինյան** |

|  |  |
| --- | --- |
|  | **Հավելված N 1** **Հայաստանի Հանրապետության** **կառավարության 2022 թվականի****օգոստոսի ........-ի N ........-Լ որոշման** |

**ՌԱԶՄԱՎԱՐՈՒԹՅՈՒՆ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՆԵՐԴՐՈՒՄԱՅԻՆ ՔԱՂԱՔԱԿԱՆՈՒԹՅԱՆ**

**ԲՈՎԱՆԴԱԿՈՒԹՅՈՒՆ**

1. Հատուկ անվանումներ և հապավումներ
2. Ներածություն
3. Ներդրումային ոլորտում առկա իրավիճակը
4. Ներդրումային միջավայրի ընդհանուր նկարագիրը
5. Ներդրումային քաղաքականության բարեփոխումների ուղղությունները

5․1 Ներդրումային քաղաքականություն

5․2 Ներդրումային արտոնություններ

5․3 Ինստիտուցիոնալ կառուցվածք

1. **ՀԱՏՈՒԿ ԱՆՎԱՆՈՒՄՆԵՐ ԵՎ ՀԱՊԱՎՈՒՄՆԵՐ**

1. Սույն ռազմավարությունում (այսուհետ` Ռազմավարություն) օգտագործվող հապավումներն ունեն հետևյալ նշանակությունը.
2. «Ներդրումների աջակցման կենտրոն» հիմնադրամ (այսուհետ՝ Էնթերփրայզ Արմենիա).
3. ՀԿՀԿ՝ հիմնական կապիտալի համախառն կուտակում.
4. ՀՀԴ՝ Հայաստանի Հանրապետության դրամ.
5. ՀՆԱ՝ համախառն ներքին արդյունք.
6. ՕՈՒՆ՝ օտարերկրյա ուղղակի ներդրում։
7. **ՆԵՐԱԾՈՒԹՅՈՒՆ**

 2․ Հայաստանի Հանրապետության կառավարության 2021-2026 թվականների ծրագրով սահմանվել են երեք տնտեսական թիրախներ`

1. ՀՆԱ-ի միջին տարեկան աճի նվազագույն տեմպը՝ 7%.
2. ֆորմալ հատվածի ոչ պետական ոլորտի աշխատավարձի և դրան հավասարեցված այլ վճարումների ֆոնդը՝ ՀՆԱ-ի 25%.
3. գործազրկության մակարդակը՝ 10%-ից ցածր։
4. Այս տնտեսական թիրախներին հասնելու համար Հայաստանի Հանրապետության կառավարությանը նպատակ է դրել՝
5. ՀԿՀԿ/ՀՆԱ հարաբերակցությունը հասցնել 25%-ի.
6. ՕՈՒՆ զուտ ներհոսք/ՀՆԱ հարաբերակցությունը հասցնել 6%-ի.
7. տնտեսական բարդության ինդեքսը հասցնել 0.1-ի։
8. Ներդրումներին և տնտեսական բարդության ինդեքսի թիրախներին հասնելու համար Հայաստանի Հանրապետության կառավարությունը նախատեսում է 5 տարվա ընթացքում ներդրողներին տրամադրել 130 միլիարդ ՀՀԴ աջակցություն, որից 50 միլիարդ ՀՀԴ-ը կուղղվի տնտեսական ենթակառուցվածքների առավելագույն հասանելիության ապահովմանը, իսկ 80 միլիարդ ՀՀԴ-ն՝ արտահանելի արտադրանք ստեղծելու ներուժ ունեցող մշակող արդյունաբերության ձեռնարկությունների զարգացմանն ուղղված միջոցառումների ֆինանսավորմանը։
9. Ներդրումային քաղաքականության նպատակն է նպաստել Հայաստանի Հանրապետության տնտեսության իրական հատվածում օտարերկրյա ներդրումների ներգրավմանը՝ ստեղծելով բարենպաստ և մրցակցային միջավայր:
10. Ռազմավարությունն ամփոփում է վերջին տարիներին Հայաստանի ընդհանուր ներդրումային, օտարերկրյա ներդրումների, արտահանման կատարողականները, ներդրումային միջավայրի և ներդրումային քաղաքականության մշակման, խթանման և դյուրացման համակարգի ընթացիկ վիճակը, ինչպես նաև նկարագրում ներդրումային քաղաքականության, ներդրումային արտոնությունների, ինստիտուցիոնալ կառուցվածքի, ներդրումների խթանման և դյուրացման բնագավառներում առկա խնդիրները և մարտահրավերները:

## **3. ՆԵՐԴՐՈՒՄԱՅԻՆ ՈԼՈՐՏՈՒՄ ԱՌԿԱ ԻՐԱՎԻՃԱԿԸ**

1. Ներդրումների կատարողականը.
2. ՀԿՀԿ։ Չնայած Հայաստանի Հանրապետության կառավարության ձեռնարկած ներդրումային (գործարար միջավայրի բարելավման) միջոցառումներին՝ ՀԿՀԿ-ն ընդհանուր առմամբ 2012-2016 թվականներին շարունակաբար կրճատվել է։[[1]](#footnote-1) Մասնավորապես, նշված ժամանակահատվածում ՀԿՀԿ անվանական արժեքը կրճատվել է շուրջ 17%-ով՝ հասնելով 880 միլիարդ ՀՀԴ-ի։

**Գծապատկեր 1․ 2012-2021 թվականներին ՀԿՀԿ Հայաստանի Հանրապետությունում (մլրդ ՀՀԴ)**

2017-2021 թվականներին առանձին ներդրումային նախագծերի մեկնարկով պայմանավորված, ինչպես նաև շինարարության ոլորտի ակտիվացմանն ուղղված Հայաստանի Հանրապետության կառավարության քաղաքականության[[2]](#footnote-2) շնորհիվ հնարավոր է դարձել ապահովել ՀԿՀԿ շոշափելի աճ։

**Գծապատկեր 2․ 2012-2020 թվականներին ՀԿՀԿ-ի միջին տարեկան մասնաբաժինը ՀՆԱ-ում Հայաստանի Հանրապետությունում և ընտրված երկրներում**

2020 թվականին ներդրումային ակտիվության վրա իր բացասական ազդեցությունն է ունեցել COVID-19-ի համավարակը՝ դրանից բխող սահմանափակումներով, ինչը որոշակիորեն չեզոքացվել է Հայաստանի Հանրապետության կառավարության կողմից ձեռնարկված հակաճգնաժամային միջոցառումների, այդ թվում՝ տնտեսության առանձին ոլորտներում ներդրումային նախագծերի ֆինանսավորման վարկի տոկոսի սուբսիդավորման,[[3]](#footnote-3) նոր ձեռքբերվող հիմնական միջոցների արագացված ամորտիզացիայի հնարավորության սահմանման միջոցով։[[4]](#footnote-4)

2012-2020 թվականներին Հայաստանի Հանրապետությունը ՀԿՀԿ/ՀՆԱ միջին ցուցանիշով (19%) էականորեն զիջել է դիտարկված բոլոր երկրներին, բացառությամբ Լիտվայի (19%) և Ուկրաինայի (16%), ինչը վկայում է այն մասին, որ Հայաստանի Հանրապետության ներդրումային կատարողականը բավարար չէ։

1. ՕՈՒՆ**։** Հայաստանի Հանրապետության ներդրումների կատարողականը զգալիորեն ցածր է նաև ՕՈՒՆ-ների մասով։ 2015-2020 թվականներին արձանագրված ՕՈՒՆ զուտ հոսք/ՀՆԱ միջին ցուցանիշով դիտարկված երկրների շարքում Հայաստանը 1.7%-ով վերջինն է եղել, մինչդեռ դեպի ծով ելք չունեցող համեմատելի երկրներից Ղրղզստանը, Հյուսիսային Մակեդոնիան և Մոլդովան արձանագրել են համապատասխանաբար 4.3%, 3.5% և 2.3% արդյունք։

**Գծապատկեր 3.** **2015-2020 թվականներին ՕՈւՆ-երի զուտ հոսքերի միջին տարեկան մասնաբաժինը ՀՆԱ-ում Հայաստանի Հանրապետությունում և ընտրված երկրներում**

 Այդուհանդերձ, 2021 թվականին արձանագրվել է ՕՈՒՆ ներհոսքի ամենաբարձր ցուցանիշը (840․2 միլիոն ԱՄՆ դոլար) վերջին 6 տարիների ընթացքում, ինչը նախորդ տարվա համեմատությամբ 68․7%-ով ավելի է։ Ընդ որում, 2021 թվականին Հայաստանի Հանրապետությունում կատարված ՕՈՒՆ-ի գրեթե 63%-ը էլեկտրաէներգիայի և գազի մատակարարման ոլորտներում է։ Վերջին 6 տարիներին նշված ոլորտներում կատարված ՕՈՒՆ-երը կազմում են Հայաստանի Հանրապետությունում կատարված ընդհանուր ՕՈՒՆ-ների 65%-ը։ Նման իրավիճակը պայմանավորված է երկու հանգամանքով՝

ա. ոլորտում խոշոր ձեռնարկությունների ճնշող մեծամասնությունն օտարերկրյա մասնակցությամբ կազմակերպություններ են (հիմնականում ռուսական), որոնք իրականացնում են մեծածավալ ներդրումային նախագծեր, այդ թվում՝ չբաշխված (վերաներդրված) շահույթի հաշվին, և

բ. վերոնշյալ ոլորտներում վերջին տարիներին մեկնարկել են մի շարք խոշոր ներդրումային նախագծեր (greenfield projects), որոնց ֆինանսավորման մի մասն ՕՈՒՆ-երի տեսքով է:

**Գծապատկեր 4. 2016-2021 թվականներին ՕՈւՆ-երի համախառն ներհոսքը Հայաստանի Հանրապետության տնտեսության իրական հատված ըստ ոլորտների[[5]](#footnote-5)**

2016-2021 թվականներին ՕՈՒՆ-ի ներհոսքի ավելի քան 15%-ն ուղղվել է հանքարդյունաբերության ոլորտ։ Ընդ որում, հանքարդյունաբերության ոլորտը 2021 թվականին արձանագրված ՕՈՒՆ 53%-անոց հավելաճի կառուցվածքում եղել է մոտավորապես 20 տոկոսային կետ։ 2021 թվականին հանքարդյունաբերության ոլորտում ՕՈՒՆ աճը ենթադրաբար պայմանավորված է երկու հանգամանքով․

ա. օտարերկրյա ներդրողների կողմից ոլորտի խոշոր ձեռնարկություններից մեկի բաժնետոմսերի 60%-ի ձեռքբերմամբ,[[6]](#footnote-6) և

բ. մետաղների բարձր գներով, ինչը թույլ է տվել տարեկան կտրվածքով ապահովել մեծ չբաշխված շահույթ (վերաներդրված շահույթ)։[[7]](#footnote-7)

Հատկանշական է, որ էլեկտրաէներգիայի և գազի մատակարարման ոլորտ հիմնականում մուտք են գործում «շուկա որոնող» կամ «ռազմավարական ակտիվներ որոնող» (market-seeking/strategic asset-seeking) ներդրողներ, իսկ հանքարդյունաբերության ոլորտ՝ «բնական պաշարներ որոնողները» (natural resource-seeking)։[[8]](#footnote-8)

**Գծապատկեր 5. 2016-2021 թվականներին ՕՈւՆ-ների ներհոսքը Հայաստանի Հանրապետության տնտեսության իրական հատվածը՝ ըստ երկրների ցանկի[[9]](#footnote-9),[[10]](#footnote-10)**

Ինչպես ՕՈՒՆ ոլորտային, այնպես էլ աշխարհագրական բաշխումը բավականին կենտրոնացված են։ 2016-2021 թվականներին Հայաստանի Հանրապետությունում կատարված ՕՈՒՆ-ների 61%-ից ավելին բաժին է ընկել Ռուսաստանի Դաշնությանը, որին հաջորդում են Գերմանիան և Կիպրոսը՝ 6% և 5% մասնաբաժիններով։ Ընդ որում, պայմանավորված COVID-19 համավարակով, հետպատերազմական իրավիճակով և որոշ օտարերկրյա ներդրումային ծրագրերի սառեցմամբ կամ դանդաղմամբ, Ռուսաստանի Դաշնության մասնաբաժինն ավելի է մեծացել՝ հասնելով 2020 թվականին՝ 75%-ի, իսկ 2021 թվականին՝ 67%-ի։

1. Արտահանման կառուցվածքը և տնտեսական բարդությունը.
2. **Արտահանման կառուցվածքը։** Լինելով դեպի ծով ելք չունեցող երկիր, որի սահմանները չորս հարևանից երկուսի հետ փակ են, և ունենալով ընդամենը 3 միլիոն բնակչություն[[11]](#footnote-11) և 13.9 միլիարդ[[12]](#footnote-12) ԱՄՆ դոլար ՀՆԱ-ով տնտեսություն՝ Հայաստանի Հանրապետությունը նվազ գրավիչ է օտարերկրյա ներդրողների համար, ուստի ներդրումային գրավչության տեսանկյունից չափազանց կարևոր է արտահանումը՝ ապահովելով արտաքին շուկաներին հասանելիությունը։

 **Գծապատկեր 6. 2012-2021 թվականներին Հայաստանի Հանրապետության արտահանումը՝ ըստ երկրների ցանկի**

Հանդիսանալով Եվրասիական տնտեսական միության անդամ՝ Հայաստանն առանց մաքսատուրքերի առևտուր ունի Եվրասիական տնտեսական միության անդամներ հանդիսացող Ռուսաստանի Դաշնության, Բելառուսի, Ղազախստանի և Ղրղզստանի հետ, որոնց ընդհանուր բնակչությունը հասնում է 181 միլիոնի, իսկ ընդհանուր ՀՆԱ-ն՝ 2.1 տրիլիոն ԱՄՆ դոլարի։[[13]](#footnote-13) 2012-2021 թվականներին ապրանքային արտահանման շարժի ուսումնասիրությունից պարզ է դառնում, որ Եվրասիական տնտեսական միության անդամակցությունը մի կողմից նպաստել է դեպի Եվրասիական տնտեսական միության անդամ երկրներ արտահանման աճին, մյուս կողմից հանգեցրել է ավելի բարձր աշխարհագրական կենտրոնացվածության։ Մասնավորապես, Եվրասիական տնտեսական միության անդամակցելուց հետո Հայաստանի Հանրապետությունից արտահանումը դեպի Եվրասիական տնտեսական միության երկրներ աճել է ավելի քան 2.7 անգամ, մինչդեռ ընդհանուր ապրանքային արտահանումն աճել է գրեթե 2 անգամ, ինչի արդյունքում Եվրասիական տնտեսական միության երկրների բաժինը Հայաստանի Հանրապետության ապրանքային արտահանման կառուցվածքում հասել է 29.4%-ի։

Մինչև 2022 թվականի հունվարի 1-ը Հայաստանի Հանրապետությունը հանդիսանում էր[[14]](#footnote-14) նաև Եվրոպական միության GSP+ արտոնյալ առևտրի համակարգի շահառու, ինչի արդյունքում Հայաստանի Հանրապետությունում ենթադրաբար գործարկվել էին մի շարք ներդրումային նախագծեր («արդյունավետություն-որոնող» ներդրումներ (efficiency-seeking investments))՝ ուղղված Եվրասիական տնտեսական միության շուկայի սպասարկմանը։ Այդուհանդերձ, 2012-2021 թվականներին դեպի Եվրոպական միություն արտահանման միջին տարեկան հավելաճի տեմպը կազմել է 3․0%-ից պակաս, իսկ 2021 թվականին Եվրոպական միության մասնաբաժինը Հայաստանի Հանրապետության ապրանքային արտահանման կառուցվածքում կազմել է 21.7%։

Հայաստանի Հանչապետությունը դեռևս պահպանում է ԱՄՆ, Կանադայի, Շվեյցարիայի, Նորվեգիայի և Ճապոնիայի GSP համակարգերի շահառուի կարգավիճակը։ Սակայն այս երկրների ընձեռած հնարավորությունների օգտագործան մակարդակը հիմնականում նկատելիորեն ցածր է։ Օրինակ, դեպի Շվեյցարիա արտահանումը 2012-2021 թվականներին աճել է ավելի քան 5.0 անգամ։ 2021 թվականին արտահանման 25.5%-ը բաժին է ընկել պղնձի խտանյութին (ԱՏԳ ԱԱ 2603 00), որի պարագայում մաքսատուրքի ստանդարտ դրույքաչափը 0% է, այսինքն՝ արտահանումը պայմանավորված չէ GSP-ի համակարգի կիրառմամբ։

Վերջին տարիներին Հայաստանի Հանրապետության արտահանման ամենաարագ աճող շուկաներից է Պարսից ծոցի երկրների շուկան։ 2012-2022 թվականներին այս ուղղությամբ Հայաստանի Հանրապետությունից արտահանումն աճել է 10 անգամ, սակայն արտահանման ապրանքային կառուցվածքը խիստ կենտրոնացված է և 76%-ը կազմել են ծխախոտային արտադրանքները (ԱՏԳ ԱԱ 24):

2021 թվականին ապրանքային արտահանումը կազմել է ավելի քան 3.0 միլիարդ ԱՄՆ դոլար, որի շուրջ 6.2%-ը վերաարտահանումն է։ 2021 թ․ արտահանումը նախորդ տարվա համեմատ աճել է ավելի քան 19%-ով, սակայն արտահանման ապրանքային կառուցվածքը և բարդության աստիճանը դեռևս բավարար չեն։ Մասնավորապես, 2021 թվականին ապրանքային արտահանման 30.5%-ը կազմել են մետաղական հանքաքարը և խտանյութը (հիմնականում պղինձ), որոնց հաջորդում են ալկոհոլային խմիչքները (ԱՏԳ ԱԱ 2203-2209, հիմնականում կոնյակ) և ծխախոտը (ԱՏԳ ԱԱ 24)՝ համապատասխանաբար 9.0% և 8.3% մասնաբաժիններով։

2012-2021 թվականներին արտահանման տպավորիչ աճ են արձանագրել տեքստիլ ապրանքները՝ գրեթե 10 անգամ։ 2021 թվականին այս ապրանքային խմբի արտահանումն իր մեծությամբ 4-րդն է՝ 183.5 մլն ԱՄՆ դոլար արտահանման ծավալով։ Հատկանշական է, որ այս ոլորտում հիմնականում ներկայացված են տեղական ներդրումներով ձեռնարկություններ, որոնք հաճախ տոլինգային մեխանիզմով աշխատում են համաշխարհային հանրաճանաչ ապրանքանիշների (բրենդների) հետ։ Վերջին տարիներին ձևավորվում են նաև տեղական ճանաչելի ապրանքանիշներ կամ բրենդներ, որոնք միջնաժամկետ և երկարաժամկետ հեռանկարում կարող են ապահովել կայուն զարգացում ոլորտի համար։

**Գծապատկեր 7. 2012-2021 թվականներին Հայաստանի Հանրապետության ապրանքային արտահանումը՝ ըստ ապրանքային խմբերի**

1. **Տնտեսական բարդությունը։** 2000 թվականի հետ համեմատությամբ 2019 թվականին տնտեսական բարդության ինդեքսը նվազել է 0.84 միավորով, ինչը պայմանավորված է արտահանման կառուցվածքում տնտեսապես ոչ բարդ արտադրանքի (միրգ, բանջարեղեն, պղնձի խտանյութ, ծխախոտ) մասնաբաժնի ավելացմամբ։ Օրինակ, 2019 թվականին լոլիկի արտադրանքի բարդության ինդեքսը -1.21 է, ծիրանինը՝ -1.19, ծխախոտինը՝ -0.863, կոնյակինը՝ 0.609:

**Գծապատկեր 8. 2000-2019 թվականներին Հայաստանի Հանրապետության տնտեսական բարդության ինդեքսը (ECI)**

**Գծապատկեր 9. 2021 թվականի Հայաստանի Հանրապետության ծագման արտահանման բաշխումն ըստ արտադրանքի բարդության ինդեքսի միջակայքերի[[15]](#footnote-15)**

2021 թվականին հայկական ծագման արտադրանքի արտահանման բարդության կառուցվածքի ուսումնասիրությունը վկայում է, որ 87.2%-ը բաժին է ընկնում -0.25 և ավելի ցածր արտադրանքի բարդության ինդեքս ունեցող ապրանքային խմբերին, 1.1%-ը՝ [-0.25;0) միջակայքի ապրանքային խմբերին, 9.6%-ը՝ [0;1) միջակայքի ապրանքային խմբերին։ 2.1%-ն է միայն, որ ունի 1-ից բարձր արտադրանքի բարդության ինդեքս։

Ընդհանուր առմամբ, Հայաստանի Հանրապետությունում գերակշիռ մաս են կազմում «շուկա/ռազմավարական ակտիվներ-որոնող» ներդրումները, որոնք հիմնականում ուղղվում են էլեկտրականության և գազի մատակարարման ոլորտ, համեմատաբար ավելի քիչ են «պաշար-որոնող» ներդրումները, որոնք ուղղվում են մետաղական հանքարդյունաբերության ոլորտ։ Միաժամանակ խիստ սահմանափակ է ներդրող երկրների քանակը. ՕՈՒՆ մեծամասնության ծագման երկիրը Ռուսաստանի Դաշնությունն է` ենթադրաբար հիմնականում վերաներդրվող շահույթի տեսքով։

**4․ ՆԵՐԴՐՈՒՄԱՅԻՆ ՄԻՋԱՎԱՅՐԻ ԸՆԴՀԱՆՈՒՐ ՆԿԱՐԱԳԻՐԸ**

1. Ներդրումային քաղաքականության իրականացման ուղղությամբ Հայաստանի Հանրապետությունը կիրառում է «բաց դռների» քաղաքականության, ներդրումային գործունեության ազատականացման, ՕՈՒՆ ազգային ռեժիմի սահմանման, միջազգային լավագույն փորձին համահունչ ներդրումների պաշտպանության սկզբունքները: «Օտարերկրյա ներդրումների մասին» Հայաստանի Հանրապետության օրենքն ամրագրում է ազգային ռեժիմը, ինչպես նաև ՕՈՒՆ հիմնական երաշխիքները և հիմնարար իրավունքները, ինչպիսիք են՝ ներդրումային օրենսդրության փոփոխության երաշխիքը 5 տարվա համար, ազգայնացումից և բռնագրավումներից պաշտպանությունը, պետական մարմինների կամ դրանց պաշտոնատար անձանց՝ Հայաստանի Հանրապետության օրենսդրությանը հակասող գործողությունների հետևանքով օտարերկրյա ներդրողների վնասների փոխհատուցման իրավունքը, օտարերկրյա ներդրումների հետ կապված միջոցների հայրենադարձումը և արտարժույթի ազատ փոխարկումը:
2. Հայաստանի Հանրապետությունը ձեռնարկել է ներդրումային միջավայրի բարելավման մի շարք հաջողված քայլեր, որոնք բարելավել են միջազգային վարկանշային աղյուսակներում Հայաստանի Հանրապետության զբաղեցրած հորիզոնականները: Մասնավորապես, Տնտեսական համագործակցության և զարգացման կազմակերպության (OECD) ՕՈՒՆ կարգավորիչ սահմանափակումների ինդեքսում Հայաստանի Հանրապետությունն առաջատար դիրքեր է զբաղեցնում։ Սա նշանակում է, որ Հայաստանի Հանրապետությունն ՕՈՒՆ համար ունի համեմատաբար քիչ սահմանափակումներ և գրավիչ է օտարերկրյա ներդրումների համար:

**Աղյուսակ 1․ 2020 թվականի համար կազմված ՕՈւՆ կարգավորիչ սահմանափակում­ների ինդեքսում Հայաստանի Հանրապետության և որոշ համեմատելի երկրների դիրքը**

|  |
| --- |
| ՕՈՒՆ կարգավորիչ սահմանափակումների ինդեքս  |
| Զբաղեցրած հորիզոնականը ինդեքսում | Ինդեքսի միավորը | Հայաստան և որոշ համեմատելի երկրներ |
| 7. | 0.018 | Էստոնիա |
| 8. | 0.018 | Վրաստան |
| 9. | 0.019 | Հայաստան |
| 17. | 0.026 | Հյուսիսային Մակեդոնիա |
| 26. | 0.043 | Իռլանդիա |
| 40. | 0.060 | Մոլդովա |
| 57. | 0.118 | Իսրայել |

*Աղբյուր՝ ՕՈՒՆ կարգավորիչ սահմանափակումների ինդեքս[[16]](#footnote-16)*

1. Հարկային համակարգի գրավչության տեսանկյունից Հայաստանի Հանրապետության հարկերի վճարման դյուրինությամբ 189 երկրների շարքում 100 հնարավորից 81.5 միավորով զբաղեցնում է 52-րդ հորիզոնականը։

**Աղյուսակ 2. 2019 թվականին Հայաստանի Հանրապետությունը և տարածաշրջանային երկրները «վճարվող հարկեր» (“paying taxes”) վարկանիշում**

|  |  |  |  |  |  |  |
| --- | --- | --- | --- | --- | --- | --- |
| **Երկիր** | **Ընդհանուր վարկանիշ** | **Հարկերի վճարման դյուրինության միավոր** | **Ընդհանուր հարկերի եւ վճարումների ցուցանիշ, տոկոսը** | **Հարկային հաշվետվությունների պատրաստման տԵՎողությունը, ժամ** | **Վճարումների քանակ, անգամ** | **Հետլրացման (post-filling) ինդեքս** |
| Վրաստան | 14 | 89.2 | 9.9 | 216 | 5 | 85.9 |
| Թուրքիա | 26 | 86.6 | 42.3 | 170 | 10 | 100 |
| Մոլդովա | 33 | 85.2 | 38.7 | 183 | 10 | 90.8 |
| Ադրբեջան | 40 | 84 | 40.7 | 159 | 9 | 83.8 |
|  **Հայաստան** | **52** | **81.5** | **22.6** | **264** | **15** | **79.4** |
| Ռուսաստան | 58 | 80.5 | 46.2 | 159 | 9 | 77.8 |
| Ղազախստան | 64 | 78.2 | 28.4 | 186 | 10 | 48.9 |
| Ուկրաինա | 65 | 78.1 | 45.2 | 327.5 | 5 | 86 |
| Բելառուս | 99 | 71.2 | 53.3 | 170 | 7 | 50 |
| Ղրղզստան | 117 | 67.2 | 29 | 220 | 26 | 37.4 |

*Աղբյուր՝* *Փրայսութերհաուսկուպերս, Paying Taxes 2020[[17]](#footnote-17)*

1. Ռազմավարության 11-րդ կետում նշված զեկույցի համաձայն` Հայաստանի Հանրապետությունում հարկերի և վճարումների ընդհանուր ցուցանիշը կազմել է 22.6%, այսինքն՝ գործունեության երկրորդ տարում ենթադրյալ ընկերության կողմից վճարված հարկերի գումարը կազմել է 22.6%՝ առևտրային շահույթի համեմատ: Հայաստանի Հանրապետության ներդրումային միջավայրը հարկերի և վճարումների ցուցանիշի առումով ավելի բարենպաստ է, քան տարածաշրջանի մյուս երկրներինը, բացառությամբ Վրաստանի, որտեղ նույն ցուցանիշը կազմում է 9.9%։ Հաշվի առնելով, որ 2020 թվականի հունվարի 1-ից Հայաստանի Հանրապետությունում շահութահարկի դրույքաչափը կրճատվել է 2 տոկոսային կետով, կարելի է արձանագրել, որ այլ հավասար պայմաններում Հայաստանի Հանրապետության ներդրումային միջավայրն այս հարցում ավելի գրավիչ է դարձել։ Doing Business 2020 զեկույցում[[18]](#footnote-18) նշված է, որ Հայաստանի Հանրապետությունը հարկերի վճարումն ավելի դյուրացրեց ավելացված արժեքի հարկի վերադարձը՝ կիրառելով այն նաև կապիտալ ներդրումների նկատմամբ:

**Գծապատկեր 3.**  **2019 թվականին հարկերի և այլ վճարների դրույքաչափը Հայաստանի Հանրապետությունում և տարածաշրջանային այլ երկրներում (տոկոսը առևտրային շահույթի նկատմամբ)**

*[[19]](#footnote-19)*

1. «Կապիտալ» գործոնի հարկերի (շահույթի, շահաբաժնի, տոկոսադրույքի, ռոյալթիի և կապիտալի հավելաճի գծով հարկեր) մասով Հայաստանի Հանրապետությունը շահութահարկի դրույքաչափի բացարձակ մեծությամբ տարածաշրջանում զիջում է միայն Ղրղզստանին (10%), Մոլդովային (12 տոկոս), Վրաստանին (15%) և զբաղեցնում է չորրորդ հորիզոնականը Բելառուսի և Ուկրաինայի հետ (18%): Ոչ ռեզիդենտների համար շահաբաժնի գծով հարկի դրույքաչափը սահմանված է 5%, ինչն ավելի քիչ է, քան Ղրղզստանում (10%), Մոլդովայում (6%), Բելառուսում (12%) և Ուկրաինայում (15%):

**Աղյուսակ 4. Շահույթի, շահաբաժնի, տոկոսի, ռոյալթիի և կապիտալի հավելաճի գծով հարկերի դրույքաչափերը Հայաստանի Հանրապետությունում և տարածաշրջանային այլ երկրներում**

|  |  |  |  |
| --- | --- | --- | --- |
|  | **Շահութահարկի դրույքաչափ(ՏՈԿՈՍ)** | **Շահաբաժնի, տոկոսի, ռոյալթիի հարկ** **(ԿՉ - ԿԻՐԱՌԵԼԻ ՉԷ)** | **Ակտիվների հավելաճի հարկ****(կապիտալի հավելաճի հարկ)** |
| **ԻրավԱԲԱՆԱԿԱՆ անձ** | **Ֆիզիկական անձ** |
| Իրան | 25 | Ռեզիդենտ՝ ԿՉ/ԿՉ/ԿՉՈչ ռեզիդենտ՝ 0%/5%/5-7.5% | ԿՉ | ԿՉ |
| Թուրքիա | 22 | Ռեզիդենտ՝ ԿՉ/ԿՉ/ԿՉՈչ ռեզիդենտ՝ 15%/10%/20% | 22% | 10% |
| Ռուսաստան | 20 | Ռեզիդենտ՝ 15%/10%/10%Ոչ ռեզիդենտ՝ 15%/20%/20% | 20% | 13/15 |
| Ղազախստան | 20 | Ռեզիդենտ՝ 5%/ԿՉ/ԿՉՈչ ռեզիդենտ՝ 15%/15%/15% | 10% | 10% |
| Հայաստան | 18 | Ռեզիդենտ՝ 5%/10%/10%Ոչ ռեզիդենտ, 5%/10%/10%։ | 18/0% | 0% |
| Բելառուս | 18 | Ռեզիդենտ՝ ԿՉ/ԿՉ/ԿՉՈչ ռեզիդենտ՝ 12%/10%/15% | 12-18% | 13% |
| Ուկրաինա | 18 | Ռեզիդենտ՝ ԿՉ/ԿՉ/ԿՉՈչ ռեզիդենտ՝ 15%/15%/15% | 18% | 18% |
| Վրաստան | 15 | Ռեզիդենտ՝ ԿՉ/ԿՉ/ԿՉՈչ ռեզիդենտ՝ 5%/5%/5% | 15% | 5% |
| Մոլդովա | 12 | Ռեզիդենտ՝ 6%/12%/12%Ոչ ռեզիդենտ՝ 5%/5%/5% | 12% | 12% |
| Ղրղզստան | 10 | Ռեզիդենտ՝ ԿՉ/ԿՉ/10%Ոչ ռեզիդենտ՝ 10%/10%/10% | 10% | 10% |

*Աղբյուր՝ Փրայսութերհաուսկուպերս, «Հարկային ամփոփագրեր 2020» [[20]](#footnote-20)*

1. «Աշխատանք» գործոնի հարկման ցուցանիշով Հայաստանի Հանրապետությունը դիտարկված պետությունների շարքում զիջում է միայն Ուկրաինային (19%), Ղազախստանին (19.5%) և Վրաստանին (22%): Հայաստանի Հանրապետությունում տվյալ հարկերի և վճարների մակարդակը բավականին գրավիչ է պոտենցիալ ներդրողների համար` ընդհանուր առմամբ 25.5-32%` հաշվի առնելով նաև այն հանգամանքը, որ 2023 թվականին այն կկազմի 23.5-30%` պայմանավորված եկամտային հարկի նվազեցմամբ (20%):

**Աղյուսակ 5. Աշխատավարձ, եկամտային հարկ և սոցիալական վճարներ**

|  |  |  |  |
| --- | --- | --- | --- |
|  | **Աշխատավարձ,****ԵԿԱՄՏԱՅԻՆ հարկ** | **Սոցիալական վճարներ** | **Ընդհանուր** |
| Հայաստան | 22% | 3.5-10% | 25.5-32% |
| Ռուսաստան | Ռեզիդենտ՝< ₽ 5 մլն - 13%> ₽ 5 մլն - 15%Ռեզիդենտ 30% | 30% | 43-45%60% |
| Վրաստան | 20% | 2% | 22% |
| Ուկրաինա | 18% | 1% | 19% |
| Բելառուս | 13% | 35% | 48% |
| Մոլդովա | 12% | 18-32% | 30-44% |
| Ղազախստան | 10% | 9.5% | 19.5% |
| Ղրղզստան | 10% | 27.25% | 37.25% |
| Թուրքիա | 15 - 35% | <1% | 16 - 35% |
| Իրան | Ռեզիդենտ՝0 - 35%Ոչ ռեզիդենտ՝35% | 30% | 35-70% |

*Աղբյուր՝ Փրայսութերհաուսկուպերս, «Հարկային ամփոփագրեր 2020»*

**5. ՆԵՐԴՐՈՒՄԱՅԻՆ ՄԻՋԱՎԱՅՐԻ ԲԱՐԵՓՈԽՈՒՄՆԵՐԻ ՈՒՂՂՈՒԹՅՈՒՆՆԵՐԸ**

1. Ռազմավարության մեջ ներդրումային միջավայրի հիմնախնդիրները ներկայացվում են ըստ 3 հիմնական ուղղությունների.
2. ներդրումային քաղաքականություն.
3. ներդրումային արտոնություններ.
4. ինստիտուցիոնալ կառուցվածք։

**5.1 ՆԵՐԴՐՈՒՄԱՅԻՆ ՔԱՂԱՔԱԿԱՆՈՒԹՅՈՒՆ**

1. **Համապարփակ ներդրումային քաղաքականության բացակայությունը.** Հայաստանի Հանրապետության կառավարությունը նպատակ է դրել ՀԿՀԿ/ՀՆԱ հարաբերակցությունը հասցնել 25%-ի, իսկ ՕՈՒՆ զուտ հոսք/ՀՆԱ հարաբերակցությունը հասցնել 6%-ի, մինչդեռ նշված թիրախներին հասնելու համապարփակ ռազմավարական մոտեցումները, կառուցակարգերը կամ գործիքակազմերը որևէ փաստաթղթով համակարգված ձևով ամրագրված չեն: Հայաստանի Հանրապետությունը չունի պաշտոնապես ձևակերպված և հռչակված ներդրումային քաղաքականություն, որը պետք է միավորի Հայաստանի Հանրապետության կառավարության տեսլականը, նպատակները և դրանք իրագործող հստակ ծրագրային գործողությունները՝ համեմատելի երկրների հետ մրցակցելու և ՕՈՒՆ ներգրավման նախանշված մակարդակներին հասնելու համար: Ներդրումային քաղաքականությունը պետք է վերանայվի՝ մրցակցային (համեմատելի) երկրների հետ ներդրումային միջավայրի և մրցակցային ոլորտների համեմատական վերլուծության (բենչմարկինգի) հիման վրա՝ արդյունավետորեն արձագանքելով համաշխարհային ներդրումային միտումներին: Հռչակված ներդրումային քաղաքականության շուրջ լայն կոնսենսուսը և Հայաստանի Հանրապետության կառավարության կողմից հաստատումը կենսական նշանակություն ունեն ներդրումների ներգրավման ոլորտում երկրի հաջողության համար: Այդ առումով անհրաժեշտ է նախաձեռնել բարեփոխումներ հետևյալ ուղղություններով՝
2. **Բարեփոխման ուղղություն 1** - Մրցակցային առավելություն և ներդրումային պոտենցիալ ունեցող ոլորտների և արժեշղթաների ուսումնասիրությունների իրականացում,
3. **Բարեփոխման ուղղություն 2** - Ներդրումային քաղաքականության ամփոփագրի մշակում (Investment Policy Statement), որտեղ կարտացոլվեն՝

 ա․ պետության ներդրումային տեսլականը, նպատակները,

 բ․ միջնաժամկետում ներդրումների ներգրավման տեսանկյունից գրավիչ ոլորտները, այդ ոլորտներում ներդրումների իրականացման, գործարարությամբ զբաղվելու և արտահանման դյուրացման հիմնական գործողությունները, դրան հասնելու համար շահագրգիռ կողմերի պատասխանատվությունը և համագործակցության մեխանիզմները, օտարերկրյա ներդրողներին ուղղված հիմնական ուղերձները։

1. **Ներդրումների վերաբերյալ միջազգային ստանդարտներին համապատասխան վիճակագրական տվյալների առկայությունը.** ներդրումների վերաբերյալ համապարփակ վիճակագրության առկայությունն ապացուցահենք ներդրումային քաղաքականության մշակման և իրականացման կարևոր բաղադրիչ է: Ավելին՝ ներդրումների վիճակագրության հրապարակայնությունը և դրանց հասանելիությունն ինքնին կարող են կարևոր գործիք հանդիսանալ ՕՈՒՆ-ի իրական տնտեսական ազդեցությունը գնահատելու, ներդրումների թափանցիկության և խթանման համար:

Չնայած Հայաստանի Հանրապետությունում առկա է միջազգային պահանջներին համապատասխանող ներդրումների վերաբերյալ վիճակագրական ցուցանիշների շարք, այնուամենայնիվ ցուցանիշների ամբողջականության ապահովման տեսանկյունից, ինչպես նաև այն օգտագործողների (Էկոնոմիկայի նախարարություն, Էնթերփրայզ Արմենիա, Կենտրոնական բանկ և այլն) պահանջներին համապատասխան առավել մանրամասն տվյալների ներկայացման անհրաժեշտություն կա: Բաժնետիրական ընկերությունների մասնակիցների վերաբերյալ տեղեկություններին հասանելիության բացակայությունը լուրջ խնդիրներ է ստեղծում օտարերկրյա մասնակցությամբ ընկերություններին բացահայտելու հարցում։ Նշվածն իր հերթին չի կարող չազդել օտարերկրա ներդրումների մասով վարվող վիճակագրական ցուցանիշների ամբողջականության վրա: Այս առումով անհրաժեշտ է նախաձեռնել բարեփոխումներ հետևյալ ուղղությամբ՝

 **Բարեփոխման ուղղություն** - Օտարերկրյա մասնակցությամբ ընկերությունների ամբողջական և մշտապես թարմացվող տվյալների բազայի ստեղծում և վարում պետական գրանցում իրականացնող մարմիններում, որը կբարելավի Հայաստանի Հանրապետության վիճակագրական կոմիտեի և Հայաստանի Հանրապետության կենտրոնական բանկի կողմից վարվող օտարերկրյա ներդրումների վիճակագրության ամբողջականությունը, ինչպես նաև կօգտագործվի ներդրումային վիճակագրության առաջնային օգտագործողների կողմից ներդրումային քաղաքականության մշակման, ներդրումների խթանման մշտադիտարկման և գնահատումների, այդ թվում՝ ՕՈՒՆ ընկերությունների՝ Հայաստանի Հանրապետության տնտեսության վրա ընդհանուր ազդեցության վերլուծության համար.

1. **Ներդրումային վեճերի կանխարգելման և ներդրողների բողոքներին արձագանքելու ոչ արդյունավետ մեխանիզմների առկայությունը.** ներդրողների հետ վեճերը բացասաբար են անդրադառնում պետության ներդրումային կերպարի վրա, հատկապես եթե նման վեճերը ստանում են հանրային լայն տարածում՝ լուսաբանվելով միջազգային մամուլով: Չնայած ներդրումային վեճերի լուծման վերաբերյալ Հայաստանի Հանրապետության իրավական կարգավորումներն ընդհանուր առմամբ համապատասխանում են միջազգային լավագույն փորձին, դեռևս առկա են խնդիրներ օրենսդրության կիրարկման և դատական համակարգի միջոցով վեճերի արդյունավետ լուծման ուղղությամբ։ Ի տարբերություն ներդրումների ներգրավման հարցում բազմաթիվ հաջողած պետությունների՝ ներդրողների բողոքներին արձագանքման և ներդրումային վեճերի կանխման համար Հայաստանի Հանրապետությունն արդյունավետորեն և համընդգրկուն կերպով չի կիրառում ո′չ ձևական (ֆորմալ), ո′չ դատական և խորհրդատվական մեխանիզմներ: Անհրաժեշտ է միջոցներ ձեռնարկել նվազեցնելու ներդրումային վեճերի հետագա քննությունը միջազգային արբիտրաժներում։ Նման վեճերը պետք է առաջնային կարգով և առավելապես լուծվեն բանակցությունների միջոցով։ Կողմերը կարող են նաև վեճերի այլընտրանքային լուծման շրջանակներում դիմել վաղ փուլում չեզոք գնահատումների, միջնորդավորված բանակցությունների կամ հաշտարարության, որոնք իրավաբանորեն կաշկանդող չեն լինի, սակայն կօգնեն հասնելու հարցերի կամավոր հանգուցալուծման։ Միջազգային լավագույն փորձը վկայում է, որ ներդրումների խթանման համար պատասխանատու կառույցները, գործընկերային հարաբերությունների մեջ գտնվելով ՕՈՒՆ ներդրողների հետ, առավել սերտ կապի մեջ են գտնվում նրանց հետ՝ օգնելով այդ ընկերություններին զարգացնելու իրենց բիզնեսը։ Այդ պատճառով այս կառույցները հաճախ տեղյակ են լինում առաջացող վեճերին ավելի վաղ փուլում և կարող են տրամադրել չեզոք խորհրդատվություն կամ այլ կերպ օժանդակել խնդիրների լուծմանը վաղ փուլում։ Այդ առումով անհրաժեշտ է նախաձեռնել բարեփոխումները հետևյալ ուղղությամբ՝

 **Բարեփոխման ուղղություն -** Ներդրումների խթանման համար ՀՀ պատասխանատու կառույցի ինստիտուցիոնալ և մարդկային կարողությունների հզորացում՝ շահերի առաջմղման գործառույթի շրջանակներում ներդրումային վեճերի կանխարգելման համար:

**5.2 ՆԵՐԴՐՈՒՄԱՅԻՆ ԱՐՏՈՆՈՒԹՅՈՒՆՆԵՐ**

1. **Հայաստանի Հանրապետության կառավարության ներդրումային տեսլականի հետ գործող ներդրումային արտոնությունների կապի բացակայությունը և դրա գրավչության պակասը.** ներդրումային արտոնությունների գործող համակարգը հասցեականորեն կապված չէ Հայաստանի Հանրապետության կառավարության ներդրումային տեսլականի հետ, մրցունակ չէ տարածաշրջանի այլ պետությունների ներդրումային արտոնությունների համեմատ և գրավիչ չէ ներդրողների համար։ Ի հակադրություն միջազգային լավագույն փորձի` Հայաստանի Հանրապետությունը առաջարկում է արտոնություններ, որոնք կապված չեն Հայաստանի Հանրապետության կառավարության ներդրումային տեսլականի հետ և, կարծես թե, նախագծվել են յուրաքանչյուր առանձին դեպքերի համար (ad hoc)՝ պատշաճ ուշադրություն չդարձնելով ներդրումային քաղաքականության նպատակներին: Նրանք հիմնականում սոցիալական ուղղվածություն ունեն, իսկ որոշ դեպքերում միտված են դյուրացնելու հարկային վարչարարությունը։ Բացի այդ, միջազգային համեմատականները ցույց են տալիս, որ Հայաստանի Հանրապետությունում գործող ներդրումային արտոնություններն իրենց գրավչությամբ էականորեն զիջում են մրցակից երկրների ներդրումային արտոնություններին։ Այդ առումով անհրաժեշտ է նախաձեռնել բարեփոխումներ հետևյալ ուղղությամբ՝

 **Բարեփոխման ուղղություն -** Հայաստանի Հանրապետության կառավարության ներդրումային տեսլականի (աշխատատեղերի ստեղծում, ռազմավարական կամ գերակա ոլորտների խթանում, մարդկային ռեսուրսների զարգացում, արտահանման խթանում և դիվերսիֆիկացում, աջակցություն հետազոտություններին և տեխնոլոգիաների փոխանցմանը) իրագործմանը միտված և ներդրողների համար գրավիչ ներդրումային արտոնությունների համակարգի մշակում և ներդնում, այդ թվում`

ա. կապիտալ ներդրումների խթանման արտոնություն՝ դրամաշնորհի (կանխիկ վերադարձի) տեսքով, որը գրավիչ կլինի կապիտալատար արտադրությունների համար.

բ. աշխատուժի ծախսերի մասնակի փոխհատուցման արտոնություն՝ դրամաշնորհի (կանխիկ վերադարձի) տեսքով, որը գրավիչ կլինի ծառայությունների ոլորտի օտարերկրյա ներդրողների համար և կխթանի աշխատատեղերի ստեղծումը Հայաստանում.

գ. մարդկային կապիտալի զարգացմանն ուղղված արտոնություն` դրամաշնորհի (կանխիկ վերադարձի) տեսքով, որով մասնակիորեն կփոխհատուցվեն գործատուների կողմից անձնակազմի վերապատրաստման ծախսերը.

դ. հետազոտության և մշակումների խթանման հարկային արտոնություն, որը կխթանի ինչպես տեղական, այնպես էլ օտարերկրյա ներդրողների կողմից ներդրումների իրականացումը Հայաստանի Հանրապետությունում.

ե. բարդ արտադրանքի արտահանման և արտահանման աշխարհագրական դիվերսիֆիկացիայի խթանման արտոնություն` դրամաշնորհի (կանխիկ վերադարձի) տեսքով.

զ. գերակա ոլորտներում իրականացվող ներդրումային ծրագրերի շրջանակներում պետական և համայնքապատկան գույքի, այդ թվում՝ հողատարածքների անհատույց կամ արտոնյալ պայմաններով տրամադրում,

է. «հատուկ ներդրումային պայմանագրի» ձևաչափի ներդրում, որի շրջանականերում առավել խոշոր և ռազմավարական նշանակության ներդրումնային ծրագրերի պարագայում ներդրողի և պետության միջև կարող է բանակցվել պետական խթանների և արտոնությունների հատուկ փաթեթ,

ը. գերակա ոլորտներում իրականցվող ներդրումային ծրագրերի շրջանակներում հողամասերի նպատակային նշանակության փոփոխության դեպքում դրանց կադաստրային արժեքների տարբերության տարաժամկետ վճարման հնարավորություն, կամ միանվագ վճարված գումարին համարժեք պետության կողմից անհրաժեշտ ենթակառուցվածքների ապահովում։

**5.3 ԻՆՍՏԻՏՈՒՑԻՈՆԱԼ ԿԱՌՈՒՑՎԱԾՔ**

1. **Ինստիտուցիոնալ համակարգում ոչ հստակ դերաբաժանումը և գործառույթները.** Ներկայումս ներդրումային քաղաքականության մշակման, ներդրումների խթանման և դյուրացման համակարգում ներգրավված են մի շարք կառույցներ, որոնց միջև բացակայում է հստակ դերաբաժանումը և գործառույթների բաշխումը (նկարագրությունը), հետևաբար՝ նաև պատասխանատվության հստակությունը։ Պետական կառավարման համակարգում բացակայում է ներդրողների և պետական կառույցների գործակցության համակարգված բիզնես գործընթացը և այն որևէ կերպ ձևակերպված չէ: Բացի այդ, ոլորտը համակարգող վերգերատեսչական ֆորմալ կառույցներ չկան և հաճախ առաջանում են ներդրումային քաղաքականությանը, խրախուսմանը և դյուրացմանը վերաբերող միջգերատեսչական հարցեր, որոնց լուծումը ձգձգվում է տարբեր գերատեսչությունների անհամաձայնությունների պատճառով` արդյունքում անհարկի բարդացնելով ներդրումային նախագծերի իրագործման գործընթացը:
2. Ձևավորված պրակտիկայի ուսումնասիրությունը վկայում է, որ ներդրումներին առնչվող բավարար ծավալով համակարգված աշխատանքներ չեն իրականացվում, ինչը մասամբ կարող է պայմանավորված լինել այն հանգամանքով, որ նախարարությունների ներսում այդ գործառույթները հիմնականում վերապահված են տնտեսության այս կամ այն ոլորտը համակարգող կառուցվածքային ստորաբաժանումներին (օրինակ, էներգետիկայի վարչության, ընդերքի վարչության), բացառությամբ Հայաստանի Հանրապետության առողջապահության նախարարության, որի կառուցվածքում գործում է հատուկ ստորաբաժանում՝ օտարերկրյա ներդրումների ներգրավման բաժին։ Այսպես՝
3. Հայաստանի Հանրապետության արտաքին գործերի նախարարությանը վերապահված են ներդրումների խթանման որոշ գործառույթներ: Չնայած 2016-2017 թվականներին Հայաստանի Հանրապետության արտաքին գործերի նախարարության կառուցվածքում ձևավորվել է ներդրումների և արտահանման խթանման ստորաբաժանում, դրա գործունեությունը կարճ է տևել, արդյունքում դիվանագիտական ներկայացուցչությունների համապատասխան գործառնությունների համակարգումը ապակենտրոնացվել է և վերապահվել է նախարարության տարածքային վարչություններին։ Հայաստանի Հանրապետության արտաքին գործերի նախարարությունը չունի անհրաժեշտ ինստիտուցիոնալ և մարդկային կարողություններ արտերկրում արդյունավետորեն ներդրումների խթանում իրականացնելու համար.
4. 9 պետություններում՝ Հայաստանի Հանրապետության դիվանագիտական ներկայացուցչություններում, դիվանագիտական ներկայացուցչության ղեկավարի ընդհանուր ղեկավարությամբ գործում են Հայաստանի Հանրապետության առևտրային ներկայացուցչություններ (առևտրային կցորդներ), որոնց գործառույթների շրջանակը թեև ներառում է ներդրումների ներգրավումը, սակայն առկա կարողությունները ներդրումների խթանման ոլորտում չեն արտահայտում ժամանակակից մարտահրավերները` չնպաստելով ներդրումային պոտենցիալի իրացմանը:
5. տարածքային կառավարման և տեղական ինքնակառավարման մարմինները պասիվ կերպով են ներգրավված ներդրումների խթանման և դյուրացման գործընթացներում, ինչն առանձին դեպքերում բարդացնում է ներդրումային նախագծերի իրագործումը։ Մասնավորապես, մարզպետարաններում չկան մասնագիտացված ստորաբաժանումներ (պատասխանատու անձինք), իսկ սոցիալ-տնտեսական զարգացման վարչության տիպային գործառույթներում նշված է միայն ընդհանրական ձևակերպում, այն է՝ մասնակցել մարզի զարգացման ծրագրի մշակմանը, կազմմանը և իրականացմանը։ Հինգ խոշորագույն համայնքների (Երևան, Գյումրի, Վանաձոր, Էջմիածին, Աբովյան) աշխատակազմերի կառուցվածքի և գործառույթների ուսումնասիրությունը վկայում է, որ տեղական ինքնակառավարման մարմիններում ևս իրավիճակը նման է տարածքային կառավարման մարմիններում առկա իրավիճակին, մասնավորապես համայնքներում, բացառությամբ Երևանի, առկա չեն ներդրումների խթանման, դյուրացման գործառույթներով օժտված ստորաբաժանումներ։ Ի տարբերություն այլ համայնքների՝ Երևանի քաղաքապետարանի աշխատակազմի կառուցվածքում գործում է Զարգացման և ներդրումային ծրագրերի վարչություն, որն ունի նաև ներդրումների խթանման որոշ գործառույթներ։ Չունենալով ներդրումների խթանման և դյուրացման լիազորություններ՝ մարզպետարանների և համայնքապետարանների ծառայողները չունեն ներդրողների հետ արդյունավետ շփման կարողություններ, բացի այդ ներդրումների խթանման, դյուրացման գործընթացում ներգրավված տարբեր մարմինների միջև փոխհամագործակցությունը թույլ է և կանոնակարգված չէ։

 4) Սփյուռքի գործերի գլխավոր հանձնակատարի գրասենյակի ռազմավարական ուղղություններից մեկն է «աջակցել սփյուռքի ներդրողներին և բարեգործներին Հայաստանի Հանրապետությունում իրենց ծրագրերն իրականացնելիս»:

1. **Բարեփոխման ուղղություն 1** - պետական և քվազիպետական կառույցների դերի և լիազորությունների հստակ սահմանում ներդրումների խթանման և դյուրացման համակարգում՝ անցում կատարելով կենտրոնացված մոդելի, որտեղ՝

ա. Հայաստանի Հանրապետության էկոնոմիկայի նախարարությունը պատասխանատու կլինի ընդհանուր ներդրումային քաղաքականության մշակման և մշտադիտարկման համար.

բ. Էնթերփրայզ Արմենիան պատասխանատու կլինի ներդրումների խթանման և դյուրացման համար.

գ. պետական և տեղական ինքնակառավարման մարմինները պատասխանատու կլինեն ներդրումների խթանման աշխատանքներում Էնթերփրայզ Արմենիային աջակցելու համար․

1. **Բարեփոխման ուղղություն 2** - Ներդրումների խթանման ոլորտում դիվանագիտական կորպուսի ինստիտուցիոնալ և մարդկային կարողությունների հզորացում`

ա․ տնտեսական դիվանագիտության համակարգման գործառույթի զարգացում,

բ․ դիվանագիտական կորպուսի ներկայացուցիչների համար պարբերական վերապատրաստումների իրականացում՝ բխող ներդրումային քաղաքականության և ներդրումների խթանման քաղաքականության հիմնական ուղղություններից և գերակայություններից.

գ․ դիվանագիտական կորպուսի ներկայացուցիչների համար հստակ ուղեցույցների մշակում ներդրողների հետ աշխատանքի համար:

1. **Բարեփոխման ուղղություն 3** - Առևտրային ներկայացուցչությունների դերի վերաիմաստավորում` հզորացնելով այս կառույցի կարողությունները, այդ թվում՝ վերապատրաստումների, առցանց գործիքների, միասնական տեսք ունեցող կայքերի գործարկման միջոցով` Հայաստանի Հանրապետության էկոնոմիկայի նախարարության կողմից միասնական կենտրոնական համակարգման միջոցով.
2. **Բարեփոխման ուղղություն 4** - ներդրումների խթանման ոլորտում պետական, տարածքային կառավարման և տեղական ինքնակառավարման մարմինների անհրաժեշտ ինստիտուցիոնալ և մարդկային կարողությունների ձևավորում`

ա. մարզպետարանների համապատասխան ստորաբաժանումներին օժտելով մարզերում ներդրումների խթանման և դյուրացման աշխատանքների համակարգման գործառույթով.

բ. համայնքների համապատասխան ստորաբաժանումներին օժտելով համայնքներում ներդրումների խթանման և դյուրացման աշխատանքների համակարգման գործառույթով.

գ. վերապատրաստումների իրականացման միջոցով մարզպետարանների և համայնքապետարանների ներդրումների խթանման և դյուրացման մեջ ներգրավված աշխատակիցների համար.

1. **Բարեփոխման ուղղություն 5** - ներդրողների և պետական կառույցների գործակցության միասնական ճանապարհային քարտեզի մշակում.
2. **Բարեփոխման ուղղություն 6** - Հայաստանի Հանրապետության վարչապետի որոշմամբ Ներդրումային խորհրդի ստեղծում, որի կազմում ընդգրկված կլինեն ներդրումային քաղաքականության, խթանման և դյուրացման ոլորտներում իրավասու մարմինների ղեկավարներ, որոնք պարբերաբար կքննարկեն ներդրումներին վերաբերող միջգերատեսչական լուծում պահանջող իրավիճակային և համակարգային հարցեր և, որպես խորհրդակցական մարմին, լուծումներ կառաջարկեն Հայաստանի Հանրապետության վարչապետին.

 **22․ Ներդրումային քաղաքականության մշակման, ներդրումների խթանման և դյուրացման գործընթացներում մասնավոր հատվածի ոչ բավարար ներգրավվածությունը և երկխոսությունը.** Նոր ներդրումները սահմանափակող խնդիրների, ոլորտներում մրցակցային ճնշումների, մատակարարումների զարգացման, նոր տեխնոլոգիաների և ոլորտի զարգացման հնարավորությունների վերաբերյալ մասնավոր հատվածի փորձագետների գիտելիքները և տեղեկությունները կարող են բարելավել Հայաստանի Հանրապետության ներդրումային քաղաքականությունը, ներդրողներին ուղղված հաղորդագրությունները։ Մասնավոր հատված-կառավարություն երկխոսության և հաղորդակցության ավելի կառուցվածքային և կանոնավոր գործընթացը ցանկալի և էական է մասնավոր-հասարակական ավելի լավ երկխոսության համար՝ առավելագույնի հասցնելու բիզնես և ներդրումային հնարավորությունները: Բացի այդ, մասնավոր հատվածը ներգրավված չէ Էնթերփրայզ Արմենիայի կառավարման մարմիններում: Այդ առումով անհրաժեշտ է նախաձեռնել բարեփոխումներ հետևյալ ուղղություններով՝

 **1) Բարեփոխման ուղղություն 1-** Էնթերփրայզ Արմենիայում հասարակական ոչ վճարովի հիմունքներով (pro-bono) խորհրդակցական մարմնի (Advisory Board) ստեղծում` ներգրավելով հաջողված ՕՈՒՆ ներկայացնող ներդրողների` շահերի բախման կանոնների և ընթացակարգերի պահպանմամբ, ինչը հնարավորություն կընձեռի փորձագիտական խորհրդատվություն ստանալ, ինչպես նաև կարծիքներ լսել ոլորտների, հիմնական միտումների և հնարավորությունների վերաբերյալ.

 **2) Բարեփոխման ուղղություն 2 -** ՕՈՒՆ ներդրողների ներգրավում Վարչապետի գլխավորությամբ գործող ներդրումային խորհրդի կազմում ընդգրկված կլաստերային կամ այլ աշխատանքային խմբերում, ինչը հնարավորություն կտա քաղաքականության մշակման փուլում օգտագործել մասնավոր հատվածի փորձագետների գիտելիքները, ինչպես նաև լսել ՕՈՒՆ ներդրողների նկատառումները:

 **23. Ներդրումների խթանման և ներդրումային քաղաքականության կապի անհստակությունը.** Ներդրումների խթանմանն ուղղված քայլերը պետք է համապատասխանեն և բխեն որոշակի ժամանակահատվածի համար ներդրումային քաղաքականությամբ սահմանված շրջանակից՝ հիմք հանդիսանալով ներդրումների խթանման մարմնի տեսլականի և կորպորատիվ ռազմավարության մշակման համար: Այդ առումով անհրաժեշտ է նախաձեռնել բարեփոխումներ հետևյալ ուղղությամբ՝

 **Բարելավման ուղղություն** - ներդրումների խթանման գործողությունների՝ ներդրումային քաղաքականության հետ համաձայնեցման մեխանիզմի մշակում:

 **24. Ներդրումների խթանման համար պատասխանատու մարմնի ինստիտուցիոնալ անկայունությունը**. Վերջին 20 տարիների ընթացքում Հայաստանի Հանրապետությունում ներդրումների խթանման մարմնի հետ կապված ինստիտուցիոնալ բարեփոխումները աչքի չեն ընկել կայունությամբ և հետևողականությամբ: Յուրաքանչյուր նոր կառավարություն ստեղծել է ներդրումների խթանման համար պատասխանատու նոր կառույց՝ գրեթե լիովին նոր կազմով և նախաձեռնություններով, ինչը շատ դեպքերում անհարկի շփոթությունների տեղիք է տվել միջազգային ներդրողների շրջանում ներդրումների խթանման մարմնի ինքնության վերաբերյալ, ինչպես նաև դժվարություններ առաջացրել ՕՈՒՆ ներդրողների հետ երկարաժամկետ հարաբերությունների հաստատման գործընթացում: Բացի այդ, ցայսօր ներդրումային օրենսդրությամբ սահմանված չէ ներդրումների խթանման մարմնի  կարգավիճակը և մանդատը (այդ թվում՝ Էնթերփրայզ Արմենիայի), իսկ անկայունությունը անվստահություն է առաջացնում հատկապես ՕՈՒՆ ներդրողների շրջանում և բացասաբար է անդրադառնում երկրի ներդրումային  վարկանիշի վրա: Այդ առումով անհրաժեշտ է նախաձեռնել բարեփոխումներ հետևյալ ուղղությամբ՝

 **Բարելավման ուղղություն** - ներդրումների խթանման մարմնի կարգավիճակի և մանդատի սահմանում «Օտարերկրյա ներդրումների մասին» Հայաստանի Հանրապետության օրենքով, ինչը հնարավորություն կտա ամրագրել այդ կառույցի ինքնությունը և ապահովել նրա ինստիտուցիոնալ կայունությունը:

**Հավելված N 2**

**Հայաստանի Հանրապետության**

 **կառավարության 2022 թվականի**

**օգոստոսի ........-ի N ........-Լ որոշման**

**ԾՐԱԳԻՐ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՆԵՐԴՐՈՒՄԱՅԻՆ ՔԱՂԱՔԱԿԱՆՈՒԹՅԱՆ ՌԱԶՄԱՎԱՐՈՒԹՅԱՆ ԳՈՐԾՈՂՈՒԹՅՈՒՆՆԵՐԻ**

|  |  |  |  |
| --- | --- | --- | --- |
| **No:** | **Միջոցառում** | **Պատասխանատու գերատեսչություն** | **Վերջնաժամկետ** |
|  | Մրցակցային առավելություն և ներդրումային ներուժ ունեցող ոլորտների ու այդ ոլորտներում արժեշղթաների (value chains) ուսումնասիրություն | Հայաստանի Հանրապետության էկոնոմիկայի նախարարությունԷնթերփրայզ Արմենիա (համաձայնությամբ) | 2023 թվականի սեպտեմբեր |
|  | Ներդրումային միջավայրի բենչմարկինգի իրականացում, որի միջոցով իրականացվում է համեմատական վերլուծություն` լավագույն ռազմավարությունների վերհանման և սեփականի ներդրման նպատակով | Հայաստանի Հանրապետության էկոնոմիկայի նախարարությունԷնթերփրայզ Արմենիա (համաձայնությամբ) | Տարեկան |
|  | «Օտարերկրյա ներդրումների մասին» Հայաստանի Հանրապետության օրենքի լրամշակված նախագծի ներկայացում ՀՀ վարչապետի աշխատակազմ | Հայաստանի Հանրապետության էկոնոմիկայի նախարարություն | 2023 թվականի հոկտեմբեր |
|  | Ներդրումային խորհրդի ստեղծում | Հայաստանի Հանրապետության վարչապետի աշխատակազմՀայաստանի Հանրապետության էկոնոմիկայի նախարարություն | 2023 թվականի հոկտեմբեր |
|  | Ներդրումային գործունեության հետ կապված հարցերի որոշման համակարգում ներգրավված կառույցների միջև միջգերատեսչական համագործակցության արդյունավետ մեխանիզմի մշակում | Հայաստանի Հանրապետության էկոնոմիկայի նախարարությունՀայաստանի Հանրապետության արտաքին գործերի նախարարությունԷնթերփրայզ Արմենիա (համաձայնությամբ)«Հայաստանի պետական հետաքրքրությունների ֆոնդ» ՓԲԸ (համաձայնությամբ) | 2023 թվականի նոյեմբեր |
|  | Սփյուռքի ներդրումային ներուժի գնահատման իրականացում | Սփյուռքի գործերի գլխավոր հանձնակատարի գրասենյակՀՀ էկոնոմիկայի նախարարություն | 2023 թվականի դեկտեմբեր |
|  | Հայաստանի ներդրումային պոտենցիալի ներկայացման և միջազգային հարթակներում ներդրումային հետաքրքրությունների առաջմղման գործուն մեխանիզմի մշակում | Հայաստանի Հանրապետության էկոնոմիկայի նախարարությունՀայաստանի Հանրապետության արտաքին գործերի նախարարությունՍփյուռքի գործերի գլխավոր հանձնակատարի գրասենյակԷնթերփրայզ Արմենիա (համաձայնությամբ)«Հայաստանի պետական հետաքրքրությունների ֆոնդ» ՓԲԸ (համաձայնությամբ) | 2023 թվականի դեկտեմբեր |
|  | Ներդրումային գործող արտոնությունների արդյունավետության գնահատում և նոր ներդրումային խթանների զարգացում | Հայաստանի Հանրապետության էկոնոմիկայի նախարարությունՀայաստանի Հանրապետության ֆինանսների նախարարությունՀայաստանի Հանրապետության պետական եկամուտների կոմիտեԷնթերփրայզ Արմենիա (համաձայնությամբ) | 2024 թվականի դեկտեմբեր |
|  | Պետական և տեղական ինքնակառավարման մարմինների մակարդակներում իրականացվող ներդրումային քաղաքականությունների կոորդինացում | Հայաստանի Հանրապետության էկոնոմիկայի նախարարությունՀայաստանի Հանրապետության տարածքային կառավարման և ենթակառուցվածքների նախարարությունԷնթերփրայզ Արմենիա (համաձայնությամբ) | 2024 թվականի հունվար |
|  | Օտարերկրյա ներդրողներին ուղղված ներդրումային քաղաքականության ամփոփագրի (Investment Policy Statement) մշակում | Հայաստանի Հանրապետության էկոնոմիկայի նախարարությունԷնթերփրայզ Արմենիա (համաձայնությամբ) | 2024 թվականիփետրվար |
|  | Օտարերկրյա ներդրումների վերաբերյալ վիճակագրության հավաքագրման գործընթացի ընդլայնում  | Հայաստանի Հանրապետության էկոնոմիկայի նախարարությունՀայաստանի Հանրապետության վիճակագրական կոմիտեՀայաստանի Հանրապետության կենտրոնական բանկ (համաձայնությամբ)Հայաստանի Հանրապետության պետական եկամուտների կոմիտեԷնթերփրայզ Արմենիա (համաձայնությամբ) | 2024 թվականի մարտ |
|  | «Ներդրողի օր» համաժողովի իրականացում  | Հայաստանի Հանրապետության էկոնոմիկայի նախարարությունԷնթերփրայզ Արմենիա (համաձայնությամբ) | Տարեկան |
|  | Մասնավոր ներդրումային ֆոնդերում ներդրումների իրականացման համաֆինանսավորման մեխանիզմի ստեղծում  | Հայաստանի Հանրապետության էկոնոմիկայի նախարարությունՀայաստանի Հանրապետության կենտրոնական բանկ (համաձայնությամբ) | 2024 թվականի ապրիլ |
|  | Էնթերփրայզ Արմենիայի հոգաբարձուների խորհրդի որոշմամբ խորհրդակցական մարմնի (Advisory Board) ստեղծում` օտարերկրյա ներդրողների մասնակցությամբ | Հայաստանի Հանրապետության փոխվարչապետի գրասենյակԷնթերփրայզ Արմենիա  | 2023 թվականի հունվար |
|  | Էնթերփրայզ Արմենիայի ինստիտուցիոնալ և մարդկային կարողությունների զարգացում | Հայաստանի Հանրապետության փոխվարչապետի գրասենյակԷնթերփրայզ Արմենիա (համաձայնությամբ) | 2023 թվականի ապրիլ |

1. 2012 թվականից սկսած՝ ՀԿՀԿ տվյալները հաշվարկվել են Ազգային հաշիվներ համակարգ 2008 թվականի մեթոդաբանությամբ, ինչի արդյունքում նախորդ ժամանակաշրջանի տվյալները համադրելի չեն 2012 թվականից առաջ հրապարակված տվյալների հետ։ Հաշվի առնելով այդ հանգամանքը՝ դիտարկվել է 2012-2021թվականների ժամանակահատվածը։ [↑](#footnote-ref-1)
2. 2014 թ․ ընդունված «Եկամտային հարկի մասին» Հայաստանի Հանրապետության օրենքում լրացում կատարելու մասին»» ՀՀ օրենքով սահմանվել է վճարված եկամտային հարկի գումարներից բնակարան ձեռք բերելու կամ անհատական բնակելի տուն կառուցելու նպատակով վարձու աշխատողի, անհատ ձեռնարկատիրոջ և նոտարի կողմից ստացված հիփոթեքային վարկի սպասարկման համար վճարվող տոկոսների գումարների վերադարձի հնարավորություն։ Տե′ս <https://rb.gy/t5uzaa>։ [↑](#footnote-ref-2)
3. Տե′ս <https://rb.gy/kdwpns>, ՀՀ կառավարություն, Կորոնավիրուսի տնտեսական հետևանքների չեզոքացման ծրագրեր։ Հատվածային հաշիվներ։ [↑](#footnote-ref-3)
4. Տե′ս <https://rb.gy/p6kww7>, «Հայաստանի Հանրապետության հարկային օրենսգրքում լրացում կատարելու մասին» ՀՕ-282-Ն Հայաստանի Հանրապետության օրենք, ընդունված 2020 թվականի հունիսի 1-ին։ [↑](#footnote-ref-4)
5. Արտարժույթի փոխարկումների համար օգտագործվում է Հայաստանի Հանրապետության Կենտրոնական բանկի միջին տարեկան դոլար/դրամ շուկայական փոխարժեքը։ [↑](#footnote-ref-5)
6. Տե′ս <https://rb.gy/yajj41>, «Հայաստանի Հանրապետության կառավարությունը Զանգեզուրի պղնձամոլիբդենային կոմբինատի համասեփականատեր է դարձել», «Ազատություն» ռադիոկայան։ [↑](#footnote-ref-6)
7. Տե′ս <https://rb.gy/bmpjjc>, Պղնձի գներ, Լոնդոնի մետաղների բորսա։ [↑](#footnote-ref-7)
8. Տե′ս <https://rb.gy/owwkul>, ըստ Ջոն Դանինգի՝ ՕՈՒՆ-ն ըստ ներդրողների մոտիվացիայի լինում են 4 տեսակի։ [↑](#footnote-ref-8)
9. Արտարժույթի փոխարկումների համար օգտագործվում է Հայաստանի Հանրապետության Կենտրոնական բանկի կողմից հրապարակվող միջին տարեկան դոլար/դրամ շուկայական փոխարժեքը։ [↑](#footnote-ref-9)
10. 2016 թվականին այլ երկրներից ՕՈւՆ-երի ներհոսքը ներառել է ներհոսք Լյուքսենբուրգից և Մեծ Բրիտանիայից (այդ տարվա ՕՈւՆ-երի ընդհանուր ներհոսքի համապատասխանաբար, 14.3% և 9,6%-ը)։ 2017 թվականին այլ երկրներից ՕՈւՆ-երի ներհոսքը ներառել է ՕՈւՆ-երի ներհոսքը Ջերսիից (Ամուլսարի ոսկու հանքավայրի ներդրումային նախագիծ), որն այդ տարի կազմել է ՕՈւՆ-երի ընդհանուր ներհոսքի 32,9%-ը: [↑](#footnote-ref-10)
11. Տե′ս <https://rb.gy/slfyps>, Հայաստանի Հանրապետության վիճակագրական կոմիտե, «Հայաստանի մշտական բնակչության թվաքանակը 2022 թվականի հունվարի 1-ի դրությամբ»։ [↑](#footnote-ref-11)
12. Տե′ս <https://rb.gy/f3q1zp>, հաշվարկվել է հիմք ընդունելով միջին տարեկան Ամերիկայի Միացյալ Նահանգների դոլարի նկատմամբ ՀՀԴ-ի փոխարժեքը և ՀՆԱ-ն՝ շուկայական գներով։ [↑](#footnote-ref-12)
13. Տե′ս <https://rb.gy/qwoh9g>։ [↑](#footnote-ref-13)
14. Պայմանավորված երեք տարի շարունակ վերին-միջին եկամտային խմբում գտնվելու հանգամանքով՝ ՀՀ-ն 2022 թ․ հունվարի 1-ից այլևս չի հանդիսանում Եվրոպական միության GSP+ համակարգի շահառու։ [↑](#footnote-ref-14)
15. Հաշվարկվել է 2019 թվականի արտադրանքի տնտեսական բարդության ինդեքսի և 2021 թվականի Հայաստանի Հանրապետության արտահանման տվյալների հիման վրա։ [↑](#footnote-ref-15)
16. Տե′ս <https://data.oecd.org/chart/6xjc>։ [↑](#footnote-ref-16)
17. Տե′ս <https://rb.gy/0hutys>։ [↑](#footnote-ref-17)
18. Տե′ս <https://documents1.worldbank.org/curated/en/688761571934946384/pdf/Doing-Business-2020-Comparing-Business-Regulation-in-190-Economies.pdf>, Համաշխարհային բանկ, Doing Business զեկույց։ [↑](#footnote-ref-18)
19. Տե′սhttps://rb.gy/zveddy։ [↑](#footnote-ref-19)
20. Տե′ս Փրայսութերհաուսկուպերսի «Հարկի ամփոփագրեր», 2020 թվական՝<https://rb.gy/tlrauu>։ [↑](#footnote-ref-20)